4. การประกอบธุรกิจของแต่ละสายผลิตภัณฑ์

การประกอบธุรกิจของบริษัท แบ่งตามสายผลิตภัณฑ์ หรือกลุ่มธุรกิจหลักได้ดังนี้

4.1 กลุ่มอุตสาหกรรมการผลิต

  4.1.1 ธุรกิจสิ่งทอและอุปกรณ์ตัดเย็บ

  บริษัทหลักธุรกิจสิ่งทอและอุปกรณ์ตัดเย็บ

ลักษณะผลิตภัณฑ์ หรือบริการ : ผลิตภัณฑ์หลักของบริษัท ได้แก่ ผ้าผืนโดยผ่านกระบวนการปั่นด้าย
การทอผ้า ซึ่งผลิตตามความต้องการของลูกค้า โดยมีทั้งผ้าฝ้าย 100 % ผ้าฝ้ายผสมโพลีเอสเตอร์
และ/หรือใยสังเคราะห์อื่นๆ สำหรับนำไปผลิตผ้าประเภทต่างๆ อาทิเช่น Basic Workwear,
Technical Workwear, Protectivewear และผ้าที่ใช้ในอุตสาหกรรม

ปัจจัยสำคัญที่จะมีผลกระทบต่อโอกาสหรือข้อจำกัดในการประกอบธุรกิจ
ได้แก่บันทึกข้อตกลงการทำธุรกิจที่ลูกค้าให้ผู้ผลิตทุกรายถือเป็นเกณฑ์ปฎิบัติ

  (ก) นโยบายและลักษณะการตลาดของผลิตภัณฑ์

 กลยุทธ์การแข่งขัน มีความคล่องตัวให้สามารถส่งมอบสินค้าตามข้อกำหนดที่ลูกค้าต้องการทั้งทางด้านคุณภาพที่เหมาะกับการใช้งาน จำนวน และกำหนดส่งมอบสินค้า 

ลักษณะลูกค้า แบ่งออกเป็น 2 กลุ่มคือ

1.ผู้ค้าส่ง เพื่อนำไปจำหน่ายต่อ

2.บริษัท / โรงงานสิ่งทอ เพื่อนำไปเป็นวัตถุดิบ

กลุ่มลูกค้าเป้าหมาย : ได้แก่ บริษัท / โรงงานผู้ผลิต และ ผู้ค้าส่งทั้งในประเทศและต่างประเทศ

 การจำหน่ายและช่องทางการจำหน่าย

บริษัทฯ จำหน่ายสินค้าโดยตรงให้กับบริษัทผลิต และผู้ค้าส่งทั้งภายในประเทศและต่างประเทศ
โดยมีสัดส่วนการขายในประเทศ : ต่างประเทศ = 30 : 70

  (ข) สภาพการแข่งขันภายในอุตสาหกรรม

ในปี 2553 สภาพการแข่งขันภายในอุตสาหกรรมสิ่งทอยังมีความรุนแรงทั้งทางด้านราคา คุณภาพ
และการส่งมอบ โดยเฉพาะในต่างประเทศมีคู่แข่งอย่าง จีน อินเดีย ปากีสถาน อินโดนีเซีย เป็นต้น
นอกจากนี้กลุ่มประเทศ EU ได้กำหนดแนวทางปฎิบัติที่ดี (Code of Conduct)
ในเรื่องการคุ้มครองแรงงาน และความรับผิดชอบต่อสังคมให้ผู้ผลิตถือเป็นเกณฑ์ปฎิบัติ

จำนวนของคู่แข่งขัน บริษัทฯ มีคู่แข่งทั้งในประเทศและต่างประเทศ ประมาณ 10 ราย

สถานภาพและศักยภาพในการแข่งขันของบริษัทยังเป็นที่น่าเชื่อถือของลูกค้าในเรื่องคุณภาพสินค้าที่ได้มาตรฐาน
และการส่งมอบที่ตรงเวลา

แนวโน้มภาวะอุตสาหกรรมและสภาพการแข่งขันในอนาคต

ความต้องการผ้าผืนได้ฟื้นตัวจากปี 2552 อย่างชัดเจน และมีความต้องการอย่างต่อเนื่อง
แต่ในรอบปี 2553 นี้ จะมีปัจจัยเสี่ยงเกี่ยวกับควาผันผวนของราคาวัตถุดิบที่ปรับเพิ่มขึ้นตามลำดับ
และการแข็งค่าของเงินบาท ทำให้ต้องมีการติดตาม วิเคราะห์ความเสี่ยง
และหามาตรการเพื่อนำไปปฏิบัติได้อย่างเหมาะสม

(3) การจัดหาผลิตภัณฑ์หรือบริการ

ในปี 2553 ใช้โรงงานที่เขตบางปู เป็นโรงงานผลิตสินค้า โดยมีสถานที่ตั้งคือ เขตบางปู เลขที่
205 ถ.สุขุมวิท (ระหว่างกม. 39-40) ต.บางปูใหม่ อ.เมือง จ.สมุทรปราการ 10280

  (ก) กำลังการผลิต (บริษัทหลัก)

ปี 2553 ปี 2552 ปี 2551

ปั่นด้าย

  กำลังการผลิต (พันปอนด์) 22,900 18,200 18,200 ผลิตจริง (พันปอนด์) 19,707 12,557
  13,701

2. ทอผ้า

กำลังการผลิต (พั นเมตร) 26,680 23,780 28,648

ผลิตจริง (พันเมตร) 24,145 16,025 18,021

 นโยบายการผลิตที่สำคัญ

บริษัท มุ่งเน้นผลิตสินค้าสิ่งทอประเภท Technical workware
ที่เหมาะสมกับขีดความสามารถของกระบวนการผลิต ตามจำนวนที่ลูกค้าสั่งซื้อ
ซึ่งมีความต้องการสม่ำเสมอ โดยมีการทดสอบ สุ่มตรวจ และติดตามการผลิตตั้งแต่การรับวัตถุดิบ
ถึงส่งสินค้าเข้าคลัง

การจัดหาวัตถุดิบ

วัตถุดิบหลักที่ใช้ในการผลิต ได้แก่ฝ้าย และเส้นใยสังเคราะห์
ซึ่งการจัดหาวัตถุดิบในปีที่ผ่านมามีการสั่งซื้อทั้งจากภายในประเทศและต่างประเทศ
มีมูลค่าคิดเป็นร้อยละ 50.4 และ 49.6 ตามลำดับ

บริษัท ไม่มีการพึ่งพิงผู้จัดจำหน่ายรายใดรายหนึ่ง ที่มีบทบาทสำคัญต่อการอยู่รอดของบริษัท

สภาพปัญหาเกี่ยวกับวัตถุดิบ

เนื่องจากวัตถุดิบส่วนใหญ่มีราคาผันแปรตามอัตราแลกเปลี่ยน และสภาวะตลาดโลก
ราคาเส้นใยฝ้ายมักขึ้นลงตามปริมาณการผลิตในแต่ละฤดูกาล
ส่วนราคาเส้นใยโพลีเอสเตอร์มักอิงราคาน้ำมันในตลาดโลกอีกด้วย ดังนั้นในการจัดซื้อจัดหา
จึงต้องอาศัยประสบการณ์สูง เพื่อให้ได้มาซึ่งวัตถุดิบที่มีคุณภาพเหมาะสมกับสินค้าที่จะผลิต
ในราคาที่สมเหตุสมผล

จำนวนผู้จำหน่ายวัตถุดิบ

ในปี 2553 ได้สั่งซื้อวัตถุดิบจากผู้จำหน่าย รวม 4 ราย

  (ข) ผลกระทบต่อสิ่งแวดล้อม

ในปี 2553 บริษัทได้รับการรับรองเกี่ยวกับสารตกค้างในผลิตภัณฑ์ตามมาตรฐานฉลาก Oeko-Tex
Standard 100 จาก Hohenstein Textile Testing Institute ประเทศเยอรมัน
ซึ่งทำให้มั่นใจและเป็นการแสดงออกถึงความมุ่งมั่นของบริษัทต่อการดำเนินงานให้เป็นไปตามระเบียบข้อบังคับด้านสิ่งแวดล้อมของทางราชการ
ทั้งในด้านการปฏิบัติ บันทึก และการรายงาน ซึ่งผลการปฏิบัติงาน ในรอบระยะเวลาที่ผ่านมา 3 ปี
ไม่มีข้อพิพาทหรือถูกฟ้องร้องเกี่ยวกับสิ่งแวดล้อม

(4) งานที่ยังไม่ส่งมอบ

การผลิตสินค้าของบริษัทฯ มีลักษณะไม่เป็นงานโครงการหรือชิ้นงานที่มีมูลค่าสูง
จะผลิตตามคำสั่งซื้อของลูกค้า สินค้าที่บริษัทผลิตใช้เวลาผลิตไม่นาน และแต่ละคำสั่งซื้อของลูกค้า
สามารถส่งมอบสินค้าได้ทันตามเวลาที่กำหนดจึงไม่มีงานค้างนานที่ยังไม่ส่งมอบ

  4.1.2 ธุรกิจพลาสติก ยาง และโลหะ

ก. บริษัทหลักโรงงานอุตสาหกรรมผลิตพลาสติก

(1) ลักษณะผลิตภัณฑ์หรือบริการส่วนของพลาสติก
เป็นการบริการรับจ้างผลิตชิ้นส่วนพลาสติกเพื่องานอุตสาหกรรม โดยกรรมวิธีการฉีดขึ้นรูป (
THERMOPLASTIC INJECTION MANUFACTURING)
และกระบวนการผลิตครบวงจรด้วยการบริการตกแต่งพ่นสี การประกอบการ SILK SCREEN
ตลอดจนรับจ้างผลิตแม่พิมพ์ฉีดพลาสติก ด้วยการนำเทคโนโลยี CAD/CAM มาใช้ในการออกแบบ
และผลิตแม่พิมพ์ (High Speed Machining) รวมถึงเทคโนโลยี่การขึ้นรูปแม่พิมพ์ด้วยความเร็วสูง

  ผลิตภัณฑ์หลักของสินค้าแยกตามประเภทลูกค้าที่จ้างผลิตมีดังนี้

1. พลาสติกประกอบด้วย ชิ้นส่วนยานยนต์ ชิ้นส่วนเครื่องใช้ไฟฟ้า และ อิเล็กทรอนิกส์
ชิ้นส่วนกระติกน้ำ เป็นต้น

2.  แม่พิมพ์ฉีดพลาสติกเพื่อสนันสนุนการผลิตชิ้นส่วนพลาสติกในข้อ 1
    ซึ่งลูกค้าเป็นผู้จ้างทำผลิตแม่พิมพ์ประกอบด้วยแม่พิมพ์ที่เป็นชิ้นส่วนยานยนต์
    แม่พิมพ์ที่เป็นชิ้นส่วนเครื่องใช้ไฟฟ้า แม่พิมพ์ที่เป็นชิ้นส่วนเครื่องสุขภัณฑ์ และแม่พิมพ์อื่นๆ
    ที่ลูกค้าเป็นผู้จ้างทำ

3.  งานพ่นสีพลาสติกสำหรับชิ้นงานพลาสติกในข้อ 1
    ซึ่งต้องการความสวยงามทั้งสีแห้งเร็วและแห้งช้า

บริษัทไม่มีปัจจัยสำคัญที่มีผลกระทบต่อโอกาส หรือข้อจำกัดในการประกอบธุรกิจ

(2) การตลาดและภาวะการแข่งขัน

  ก. นโยบายและลักษณะการตลาดของผลิตภัณฑ์ หรือบริการที่สำคัญ

กลยุทธ์การแข่งขัน

ด้านผลิตภัณฑ์ (PRODUCT)

1.  กลุ่มอุตสาหกรรมยานยนต์ และจักรยานยนต์
    มีการพัฒนาขีดความสามารถของการผลิตแม่พิมพ์และผลิตภัณฑ์ การพ่นสี
    ครอบคลุมความต้องการและการเติบโตของอุตสาหรรมงานพลาสติก ดังนี้

    - เสริมสร้างขีดความสามารถด้านศูนย์บริการงานพ่นสีเต็มรูปแบบ
    ทั้งผลิตภัณฑ์ภายในและภายนอก(Interior Parts, Exterior Parts)
    เพื่อตอบสนองความต้องการของลูกค้าได้อย่างเต็มรูปแบบ

    - พัฒนาขีดความสามารถผลิตภัณฑ์งานฉีดพลาสติก โดยเริ่มจากการผลิตแม่พิมพ์ระบบ Hot
    Runner, Gas Injection

    - การร่วมมือกับทางลูกค้าพัฒนากระบวนการผลิต VA/VE
    เพื่อเป็นการสร้างมูลค่าเพิ่มในตัวผลิตภัณฑ์ให้กับลูกค้ามากที่สุด

- สร้างทีมงานวิจัยผลิตภัณฑ์ (Engineering Design)
ร่วมพัฒนาผลิตภัณฑ์ร่วมกับทางลูกค้าเพื่อให้เกิดประโยชน์สูงสุดสำหรับผู้บริโภค

2.  กลุ่มอุตสาหกรรมเครื่องใช้ไฟฟ้า และอิเล็กทรอนิกส์
    พัฒนาขีดความสามารถด้านการผลิตเพื่อตอบสนองต้นทุนในการผลิตและการส่งมอบ
    ให้สามารถรองรับการเปลี่ยนแปลงแผนการผลิตแบบทันท่วงที (Delivery on time)

    - พัฒนาขีดความสามารถแบบครบวงจรเพื่อตอบสนองความต้องการของลูกค้าสูงสุด
    เช่นงานฉีดขึ้นรูปพลาสติก ,งานพ่นสี การประกอบชิ้นงาน Silk Screen

3. กลุ่มอุตสาหกรรมอื่นๆ อาทิเช่น เครื่องใช้ในครัวเรือน ,เฟอร์นิเจอร์ ,
เครื่องใช้สำนักงานโดยเน้นการมีส่วนร่วมการพัฒนาผลิตภัณฑ์, กระบวนการผลิตต้นทุนต่ำ,
ความหลากหลายและคุณสมบัติต่างๆ
ของวัตถุดิบการผลิตภายในประเทศเพื่อให้ลูกค้าสามารถแข่งขันด้านคุณภาพและราคาในตลาดโลกได้

โดยกลยุทธ์หลักที่บริษัทฯ จะนำมาใช้เพื่อให้บรรลุวัตถุประสงค์ เป้าหมาย และนโยบายของบริษัทฯ
มุ่งเน้นสู่การปรับปรุงพัฒนากระบวนการผลิต ลดขั้นตอนแต่เพิ่มประสิทธิภาพของผลิตภัณฑ์ให้มีมูลค่า
เพื่อตอบสนองความต้องการของลูกค้าอย่างแท้จริง

ด้านราคา (PRICE)

การปรับปรุงประสิทธิภาพ ตลอดจนโครงสร้างของต้นทุนให้มีความเหมาะสม
สามารถแข่งขันได้กับทุกกลุ่มลูกค้าของบริษัทฯ

ช่องทางการจัดจำหน่าย (PLACE)

การเลือกสถานที่ผลิตให้ใกล้ชิดกับลูกค้า โดยที่บริษัทมีโรงงานผลิตอยู่สองแห่ง
เพื่อลดค่าใช้จ่ายในเรื่องค่าขนส่ง ตลอดจนการบริการที่สามารถสนองตอบต่อลูกค้า ได้รวดเร็ว
และประหยัด

ลักษณะลูกค้าและความสัมพันธ์

เป็นลูกค้าที่ซื้อผลิตภัณฑ์เพื่อนำไปผลิตต่อ ส่วนใหญ่จะเป็นลูกค้าที่ทำธุรกิจร่วมกันมานาน
และมีความสัมพันธ์ที่ดีต่อกัน และบริษัทฯ ได้จัดประเภทของลูกค้าออกเป็นกลุ่มๆ คือกลุ่มยานยนต์
กลุ่มเครื่องใช้ไฟฟ้า รวมทั้งกลุ่มแม่พิมพ์ และกลุ่มอื่นๆ

กลุ่มลูกค้าเป้าหมาย

เป็นลูกค้าที่เป็นผู้ประกอบชิ้นส่วนรถยนต์ หรือผลิตภัณฑ์ที่ใช้ชิ้นส่วนพลาสติกอุตสาหกรรม เป็นต้น
ส่วนมากจะเป็นอุตสาหกรรมต่อเนื่อง ที่ผลิตแม่พิมพ์เพื่อฉีดพลาสติก

การจำหน่ายและช่องทางการจำหน่าย

จำหน่ายให้โรงงานอุตสาหกรรม ซึ่งนำไปประกอบเป็นชิ้นส่วนของสินค้าต่างๆ เช่น รถยนต์
เครื่องใช้ไฟฟ้า เป็นต้น โดยเป็นการจำหน่ายสินค้าภายในประเทศ ไม่มีการจำหน่ายไปต่างประเทศ

สัดส่วนการจำหน่ายในระยะเวลา 3 ปีที่ผ่านมา
มีสัดส่วนร้อยละของยอดขายรวมแบ่งตามกลุ่มลูกค้าหรือผลิตภัณฑ์ ได้ดังนี้

กลุ่มผลิตภัณฑ์ ปี2553 % ปี 2552 % ปี 2551 %

1.  ชิ้นส่วนพลาสติก 99.45 95 92

2.  ผลิตแม่พิมพ์ 0.55 5 8

รวม 100 100 100

  สภาพการแข่งขันภายในอุตสาหกรรม

- กลุ่มอุตสาหกรรมรถยนต์ มีสภาพการแข่งขันรุนแรง
เนื่องจากกำลังการผลิตภายในอุตสาหกรรมมีจำนวนมาก

จำนวนและขนาดของคู่แข่ง คู่แข่งหลักที่สำคัญประมาณ 8 ราย แยกเป็นขนาดใหญ่ 5 ราย
และขนาดกลาง 3 รายเมื่อเทียบกับบริษัท

- กลุ่มอุตสาหกรรมรถจักรยานยนต์ สภาพการแข่งขัน ส่วนใหญ่กลุ่มทุนจากญี่ปุ่นยังคงได้เปรียบ
เนื่องจากลูกค้าส่วนใหญ่ยังคงให้ความสำคัญอยู่มาก

จำนวนและขนาดของคู่แข่ง คู่แข่งหลักที่สำคัญประมาณ 4 ราย แยกเป็นขนาดใหญ่ 3 ราย
และขนาดกลาง 1 รายเมื่อเทียบกับบริษัท

- กลุ่มอุตสาหกรรมเครื่องใช้ไฟฟ้า สภาพการแข่งขันรุนแรงมาก
โดยเฉพาะอย่างยิ่งกลุ่มทุนจากประเทศเกาหลีและไต้หวัน เข้ามาบุกตลาดภายในประเทศไทย
โดยมุ่งใช้กลยุทธ์ทางด้านราคาเป็นจุดแข็งในการตอบสนองความต้องการของลูกค้า

จำนวนและขนาดของคู่แข่ง คู่แข่งหลักที่สำคัญประมาณ 10 ราย แยกเป็นขนาดใหญ่ 6 ราย
และขนาดกลาง 4 รายเมื่อเทียบกับบริษัท

- กลุ่มอุตสาหกรรมอื่นๆ อาทิเช่น อุตสาหกรรมเครื่องใช้ในครัวเรือน
สภาพการแข่งขันเริ่มมีการแข่งขันด้านราคามากขึ้น

จำนวนและขนาดของคู่แข่ง คู่แข่งหลักที่สำคัญประมาณ 2 ราย แยกเป็นขนาดใหญ่ 2 ราย
และขนาดกลาง 2 รายเมื่อเทียบกับบริษัท

สำหรับในปี 2553 บริษัทมีคู่แข่งที่สำคัญประมาณ 5 ราย ขนาดของคู่แข่งเมื่อเปรียบเทียบกับบริษัท
แยกได้ดังนี้ คือขนาดใหญ่ 10 ราย ขนาดกลาง 8 ราย

แนวโน้มภาวะอุตสาหกรรมและสภาพการแข่งขันในอนาคต

จากภาวะเศรษฐกิจที่มีแนวโน้มดีขึ้นในปี 2554 ซึ่งมีการคาดการณ์ GDP จะโตประมาณร้อยละ 4
ตามภาวะเศรษฐกิจที่ดีจะส่งผลต่อภาคการบริโภค และภาคอุตสาหกรรมดีตามไปด้วย
เนื่องจากอุตสาหกรรมพลาสติกเป็นอุตสาหกรรมสนับสนุน (Supporting Industries)
ให้กับอุตสาหกรรมต่างๆ เช่น อุตสาหกรรมยานยนต์ อุตสาหกรรมไฟฟ้า และอิเล็กทรอนิกส์

โดยปีนี้จะเน้นการพัฒนาปรับปรุงภายในด้านการลดต้นทุน การควบคุมคุณภาพ
การส่งมอบสินค้าและการบริการ

(3) การจัดหาผลิตภัณฑ์หรือบริการ

ที่อยู่ของบริษัทมีโรงงานอุตสาหกรรมผลิตพลาสติก มีจำนวน 2 โรงงาน ซึ่งตั้งอยู่ที่

1.  เลขที่ 11/1 หมู่ที่ 14 เขตนิคมอุตสาหกรรมบางชัน ถ.เสรีไทย แขวงมีนบุรี เขตมีนบุรี
    กรุงเทพฯ 10510

2.  เลขที่ 99 หมู่ 5 ถ.บางนา-ตราด (กม.38) ต.บางสมัคร อ.บางปะกง จ.ฉะเชิงเทรา

อุตสาหกรรมการผลิตพลาสติก

(ก) กำลังการผลิต

ปี 2552 ปี 2551 ปี 2550

กำลังการผลิตเต็มที่

ชั่วโมงการทำงานของเครื่องจักร (ช.ม.) 684,000 665,760 650,496

ปริมาณการผลิตจริง

ชั่วโมงการทำงานของเครื่องจักร (ช.ม.) 446,040 399,456 429,327

อัตราการใช้กำลังการผลิต % 65 60 66

อัตราการเพิ่ม (ลด) ของปริมาณการผลิต % 8 -9 6

จำนวนกะ ที่ผลิตได้คือ 3 กะ จำนวนกะที่ผลิตจริง คือ 3 กะ

นโยบายการผลิตที่สำคัญ บริษัทมุ่งเน้นประสิทธิภาพในการผลิตสินค้าที่มีคุณภาพ

ส่งมอบตามกำหนดเวลา

การจัดหาวัตถุดิบและผู้จำหน่าย

วัตถุดิบที่สำคัญ คือ เม็ดพลาสติก ไม่สามารถที่จะหาวัสดุอื่นมาทดแทนได้ ซึ่ง

แหล่งที่มาของวัตถุดิบ มีการสั่งซื้อจากในประเทศ และต่างประเทศ ทั้งนี้

 ผลการเปลี่ยนแปลงเทคโนโลยี ไม่มีผลกระทบ ต่อการใช้วัตถุดิบ

สภาพปัญหาเกี่ยวกับการใช้วัตถุดิบ

ปัญหาสำคัญที่จะมีผลกระทบต่อวัตถุดิบคือราคาน้ำมันและค่าเงินบาทซึ่งอาจทำให้เกิดการเปลี่ยนแปลงราคาของเม็ดพลาสติก
ที่จะมีแนวโน้มสูงขึ้น

ทั้งนี้ไม่มีต้นทุนวัตถุดิบชนิดใดชนิดหนึ่ง สูงกว่าร้อยละ 50 ของต้นทุนการผลิตรวม

 ผู้จำหน่ายวัตถุดิบและ จำนวนสัดส่วนการซื้อภายในประเทศและต่างประเทศ

สัดส่วนในการสั่งซื้อวัตถุดิบภายในประเทศ 100 % โดยสั่งซื้อจากผู้จำหน่ายมากกว่า 30 ราย

บริษัท ไม่มีการพึ่งพิงการซื้อวัตถุดิบจากผู้จำหน่ายรายใดรายหนึ่งเกินกว่าร้อยละ 30 ของ
มูลค่าการซื้อวัตถุดิบทั้งหมดที่ผ่านมาเป็นเวลา 3 ปี ติดต่อกัน

(ข) ผลกระทบต่อสิ่งแวดล้อม

อุตสาหกรรมการผลิตพลาสติก

ด้านการอนุรักษ์พลังงาน บริษัทฯ มีนโยบายให้หน่วยงานทำการวิเคราะห์
และทำการศึกษาถึงการใช้พลังงานไฟฟ้า โดยเน้นการใช้พลังงานอย่างประหยัด
และเกิดประสิทธิภาพมากยิ่งขึ้น และผลกระทบจากการสูญเสียพลังงานดังกล่าว ซึ่งเป็นไปตาม
พ.ร.บ. การส่งเสริมการอนุรักษ์พลังงาน พ.ศ. 2535
โดยจัดให้มีการอบรมให้พนักงานทุกคนมีส่วนร่วมในการทำกิจกรรมดังกล่าว
และจัดตั้งกรรมการอนุรักษ์พลังงาน และบริษัทฯ มีนโยบายในการดูแลรักษาสิ่งแวดล้อม
โดยมีมาตรการประหยัดพลังงานดังนี้

* รณรงค์การใช้ไฟฟ้าอย่างประหยัดและคุ้มค่า เช่น ปิด แอร์ พัดลม
และเครื่องใช้ไฟฟ้าทุกชนิดหลังเลิกใช้งาน

* ปรับเปลี่ยนหลอดไฟฟ้าจากหลอดแรงดันสูง (หลอดแสงจันทร์) เป็นหลอดไฟฟ้าประหยัดไฟ T5,T8

* ซ่อมและตรวจสอบ Capacitor ที่ชำรุดให้ทำงานเต็มประสิทธิภาพ

* ติดตั้ง Invertor ควบคุมการทำงานของมอเตอร์ปั๊มน้ำระบบ Cooling
ให้เหมาะสมกับภาระการทำงานเพื่อช่วยลดการใช้พลังงานไฟฟ้า

* ปรับเปลี่ยน Water Chiller จากระบบ Air Cool เป็นระบบ Water Cool
ทำให้ช่วยลดการใช้พลังงานไฟฟ้า

* ตรวจสอบการรั่วของระบบอัดลม ติดตั้ง Reserver Tank
และปรับตั้งแรงดันลมอัดให้เหมาะสมกับการใช้งาน

ด้านการจัดการด้านสิ่งแวดล้อม บริษัทฯ ได้มีการนำระบบการจัดการด้านสิ่งแวดล้อม หรือ ISO
14001 เข้ามาใช้ โดยมุ่งเน้นให้องค์กรมีการควบคุมและพัฒนา
ปรับปรุงการปฏิบัติงานให้สอดคล้องกับกฎหมาย กฎระเบียบต่างๆ และรักษาสิ่งแวดล้อมอย่างต่อเนื่อง

ด้านความปลอดภัย อาชีวอนามัย และสภาพแวดล้อมในการทำงาน บริษัทฯ
ได้มีการตรวจสอบระบบป้องกัน และระงับอัคคีภัย โดยให้พนักงานได้ฝึกซ้อมดับเพลิง
และจัดตั้งคณะกรรมการความปลอดภัยอาชีวอนามัย และสภาพแวดล้อมในการทำงาน
โดยได้กำหนดเป็นนโยบายของบริษัทฯ
รวมทั้งมีการรณรงค์เผยแพร่ตามวารสารและทำแผ่นป้ายแสดงสถิติอุบัติเหตุติดป้ายประกาศให้พนักงานทราบ
นอกจากนี้บริษัทฯ ได้ดำเนินการยกระดับการจัดการด้านความปลอดภัยและอาชีวอนามัยโดยร่วมมือกับ
บริษัท โตโยต้ามอเตอร์ เอเชีย แปซิฟิค เอ็นจิเนียริ่ง แอนด์ แมนูแฟคเจอร์ริ่ง จำกัด
ในการดำเนินการโครงการ CCCF
โดยให้พนักงานมีส่วนร่วมค้นหาอันตรายและสร้างจิตสำนึกในด้านความปลอดภัย
ซึ่งจากการประเมินผลบริษัทฯ ได้มีการจัดการอยู่ในเกณฑ์ที่ดี

ด้านการกำจัดสิ่งปฏิกูลหรือวัสดุที่ไม่ใช้แล้ว บริษัทฯ
ได้ดำเนินการขออนุญาตกรณีการนำสิ่งปฏิกูลหรือวัสดุเหลือใช้แล้วซึ่งมีลักษณะและคุณสมบัติเป็นไปตามประกาศกระทรวงอุตสาหกรรมฉบับที่
1 (พ.ศ.2541) และฉบับที่ 6 (พ.ศ. 2540) ออกนอกบริเวณโรงงานทุกครั้งก่อนนำไปกำจัด

สรุป ผลกระทบต่อสิ่งแวดล้อมได้ดำเนินการปฏิบัติจริงในระยะเวลา 3 ปีที่ผ่านมา
เป็นไปตามที่กฎหมายกำหนดอย่างเคร่งครัด

ข้อพิพาทหรือถูกฟ้องร้องเกี่ยวกับสิ่งแวดล้อม ไม่มี

(4) งานที่ยังไม่ส่งมอบ

 ไม่มี 

  ข. บริษัทหลักโรงงานอุตสาหกรรมประเภทยาง

(1) ลักษณะผลิตภัณฑ์ประเภทยาง

บริษัทฯ ได้ดำเนินธุรกิจทางด้านอุตสาหกรรมการผลิตยางยืด (Elastic Manufacture)
มายาวนานกว่า 37 ปี ภายใต้เครื่องหมายการค้าตรา “VENUS” ผลิตภัณฑ์ของบริษัทฯ
ได้รับการรับรองมาตรฐาน OEKO-TEX STANDARD100 ทุกปี และปี 2552 ทางบริษัทฯ
เริ่มปรับปรุงผลิตภัณฑ์ตามมาตรฐานของ EU FLOWER ต่อมาปี 2553 บริษัทฯ
เข้าร่วมงานจัดแสดงสินค้าและสัมมนา “การพัฒนาสิ่งทอไทยอย่างยั่งยืน”ร่วมเสวนาการทำโครงการ
EU Flower ซึ่งบริษัทฯ เป็น 1 ใน 3 บริษัท จาก 7 บริษัทที่สามารถขอการรับรองEU Flower
จากเดนมาร์ค บริษัทฯ ได้รับการรับรองมาตรฐานระบบการจัดการสิ่งแวดล้อม ISO 14001
Version 2004 รวมทั้งพัฒนาระบบมาตรฐาน ISO 9001 เข้าสู่ Version 2008
และผลิตภัณฑ์ส่วน Elastic Webbing
ได้รับการรับรองทางการแพทย์ตามมาตรฐานขององค์การอาหารและยา (อย.)

ผลิตภัณฑ์ของบริษัทประกอบด้วย

1. เส้นยางยืด และแถบยางยืด (Rubber Thread and Rubber Tape)
นำไปเพื่อผลิตเป็นส่วนขอบขา และขอบเอวผ้าอ้อมเด็ก และผู้ใหญ่ (Baby Diaper & Adult
Diaper ) ส่วนที่ต้องใช้ยางยืด
แถบยางยืดนำไปผลิตเป็นส่วนประกอบของชุดว่ายน้ำที่ต้องใช้ยางยืดเป็นส่วนประกอบ,
ขอบหมวกคลุมผมอาบน้ำ และอื่นๆ รวมทั้งยังเป็นวัตถุดิบที่ใช้ในการผลิตผลิตภัณฑ์ Elastic Braid
, Elastic Webbing และ Covering Yarn อีกด้วย

2. สายยางยืดถัก (Elastic Braid) ผลิตเพื่อใช้กับผลิตภัณฑ์เสื้อผ้าสำหรับเด็ก,
ขอบเอวกางเกงนอนทั้งเด็กและผู้ใหญ่ , ขอบเอวและขอบขาชุดชั้นในสุภาพบุรุษและสตรี และอื่นๆ
ตามความต้องการของลูกค้า

3. สายยางยืดทอ (Elastic Webbing) และเส้นยางหุ้ม (Covering Yarn )
ผลิตเพื่อใช้เป็นส่วนประกอบของชุดชั้นในสุภาพบุรุษ และสตรี, เสื้อผ้าสำหรับเด็กและผู้ใหญ่
และอุปกรณ์เครื่องใช้ต่างๆ ตามความต้องการของลูกค้า

บริษัท ไม่มีปัจจัยสำคัญใดที่มีผลกระทบต่อโอกาส หรือการประกอบธุรกิจ

(2) การตลาด และภาวะการแข่งขัน

ในปีที่ผ่านมาบริษัทฯ ได้เพิ่มยอดขายในส่วนของตลาดภายในประเทศให้เพิ่มขึ้น
ถึงแม้ภาวะการแข่งขันจะเพิ่มสูงขึ้นกว่าปีก่อน สำหรับตลาดต่างประเทศนั้น
มีภาวะการแข่งขันที่รุนแรงมากกว่าตลาดในประเทศ

 กลยุทธ์การแข่งขัน 

บริษัทฯ ให้ความสำคัญต่อผลกระทบที่อาจจะเกิดขึ้นจากสภาวะเศรษฐกิจของโลกที่ยังไม่แน่นอน
จึงได้วางแผนในการปรับตัวและรองรับสถานการณ์ต่างๆ ที่อาจจะเกิดขึ้น
โดยการมุ่งศึกษาวิจัยและพัฒนาผลิตภัณฑ์ใหม่ออกสู่ตลาด ประกอบกับการแสวงหาตลาดใหม่ๆ
เพิ่มมากขึ้น อาศัยจุดเด่นทางด้านคุณภาพและมาตรฐาน และการเพิ่มประสิทธิภาพในด้านต่างๆ
ประกอบกับราคาที่สมเหตุสมผล (Rational Price) เป็นปัจจัยหลักในการขับเคลื่อน นอกจากนี้
ได้มีการจัดทำลูกค้าสัมพันธ์ ซึ่งมุ่งเน้นในการตอบสนองความต้องการของลูกค้า
เพื่อให้ลูกค้าเกิดความพึงพอใจและมั่นใจในคุณภาพสินค้าและบริการ
รวมถึงการดำเนินธุรกิจที่เป็นมิตรกับสิ่งแวดล้อม

 ลักษณะของลูกค้า

แบ่งออกได้เป็น 2 ประเภทคือ

1.  โรงงานผู้ผลิต (MANUFACTURER) ซึ่งเป็นผู้ผลิตสินค้าประเภทต่างๆ สู่ท้องตลาด

2.  ผู้ค้าคนกลาง (TRADING COMPANY) ซึ่งประกอบด้วย ผู้ขายส่ง ผู้ขายปลีก
    หรือบริษัทตัวแทนจำหน่าย

ลักษณะความสัมพันธ์กับลูกค้า

เป็นลูกค้าเก่าที่ติดต่อซื้อขายกับบริษัทฯ มานาน และบริษัทมีการให้คำปรึกษารวมทั้งข้อเสนอแนะต่างๆ
ให้กับลูกค้าเพื่อให้เกิดความพึงพอใจ

ลูกค้าเป้าหมาย

กลุ่มลูกค้าเป้าหมาย คือ กลุ่มลูกค้าที่เลือกความคุ้มค่า
ซึ่งให้ความสำคัญทางด้านคุณภาพความปลอดภัยของผลิตภัณฑ์
ตลอดจนการรับรองคุณภาพมากกว่ากลุ่มลูกค้าที่ต้องการสินค้าราคาถูก สามารถแบ่งกลุ่มลูกค้าได้ 3
กลุ่มใหญ่ๆ ดังนี้

1.  ผู้ผลิตผ้าอ้อมสำเร็จรูป (Diaper)

2.  ผู้ผลิตเครื่องแต่งกาย (Apparel)

  3. ผู้จัดจำหน่าย ได้แก่ผู้ค้าปลีก และผู้ค้าส่ง

  การจำหน่ายและช่องทางการจำหน่าย

ด้านการจำหน่ายสินค้า บริษัทฯ ได้ทำการติดต่อกับลูกค้าโดยตรง
ประกอบกับการสร้างสัมพันธภาพที่ดีต่อคู่ค้าต่างๆ จึงก่อให้เกิดพันธมิตรทางการค้า
ซึ่งได้ช่วยแนะนำผลิตภัณฑ์ของบริษัทฯ จากลูกค้าเดิมที่มีอยู่สู่ลูกค้ารายใหม่
ซึ่งเป็นอีกช่องทางหนึ่งที่ช่วยกระจายสินค้าออกสู่ตลาดเพิ่มมากขึ้น

แนวโน้มภาวะอุตสาหกรรม และสภาพการแข่งขันในอนาคต

จากมาตรการกระตุ้นเศรษฐกิจของประเทศต่างๆ ทั่วโลก ทำให้ในปี 2553
ที่ผ่านมาสภาวะเศรษฐกิจโลกมีการฟื้นตัวจากวิกฤติเศรษฐกิจในปี 2552
และส่งผลให้อุตสาหกรรมการผลิตเสื้อผ้าสำเร็จรูปมีการเติบโตจากปี 2552 อย่างมาก
และยังคงมีแนวโน้มเติบโตอย่างต่อเนื่องในปี 2554

แต่จากสภาวะเศรษฐกิจโลกที่มีการฟื้นตัวและการเกิดอุทกภัยในพื้นที่ปลูกยางพาราที่สำคัญของไทย
ส่งผลให้ราคายางพาราเพิ่มขึ้นอย่างรวดเร็วและต่อเนื่องในปี 2553
ทำให้ผู้ประกอบการที่ใช้ผลิตภัณฑ์ที่ทำจากยางพาราบางส่วนเริ่มหันไปหาสินค้าทดแทน
ทำให้ในอนาคตนอกจากการแข่งขันกับสินค้าที่เป็นคู่แข่งโดยตรงแล้ว ยังต้องแข่งขันกับสินค้าทดแทน
ทำให้แนวโน้มการแข่งขันในอนาคตมีความรุนแรงมากขึ้น

บริษัทฯ จึงต้องมีการพัฒนาทั้งในส่วนของการใช้ทรัพยากรให้เกิดประสิทธิภาพสูงสุด พัฒนาผลิตภัณฑ์
เพื่อให้ต้นทุนสามารถแข่งขันได้
รวมถึงทางด้านคุณภาพผลิตภัณฑ์ให้ได้ตามข้อกำหนดของมาตรฐานสากลต่างๆ
รวมทั้งมาตรฐานที่ลูกค้ากำหนด
นอกจากนี้ยังต้องให้ความสำคัญเกี่ยวกับผลกระทบต่อสิ่งแวดล้อมมากขึ้น

ทางบริษัทฯ ยังคงมุ่งมั่นที่จะพัฒนาธุรกิจให้มีศักยภาพในการแข่งขันและเติบโตอย่างยั่งยืน
ประกอบกับการเอาใจใส่ป้องกันมิให้เกิดผลกระทบต่อสังคม

  (3) การจัดหาผลิตภัณฑ์หรือบริการ

  บริษัทฯ มีที่ตั้งโรงงาน 2 แห่ง

1. เลขที่ ง.1 หมู่ที่ 13 ถนนเสรีไทย แขวงมีนบุรี เขตมีนบุรี กรุงเทพ 10510 จำนวนโรงงาน
ทั้งหมดมี 5 หลัง ประกอบด้วยอาคารโรงงาน 3 หลัง อาคารคลังวัตถุดิบและคลังวัสดุ 1 หลัง
อาคารคลังสินค้า 1 หลัง

2.เลขที่ 99 หมู่ 5 ถนนบางนา-ตราด (ก.ม.38) ตำบลบางสมัคร อำเภอบางปะกง
จังหวัดฉะเชิงเทรา ประกอบด้วยอาคารโรงงานทั้งหมด 2 หลัง

  ซึ่งมีรายละเอียดการผลิตคือ

(ก) กำลังการผลิต

ปริมาณการผลิตรวม (หน่วย 1:1,000)

ปริมาณการผลิตจริง หน่วย ปี 2553 ปี 2552 ปี 2551

เส้นยาง, แถบยาง ,สายยางยืด กิโลกรัม 5,048 5,666 5,691

บริษัทมีนโยบายการผลิตที่สำคัญคือ “ สร้างความพึงพอใจให้ลูกค้า พัฒนาคุณภาพผลิตภัณฑ์
สร้างสรรบุคลากร และใส่ใจสิ่งแวดล้อม ”
ในส่วนการผลิตได้บริหารต้นทุนเพื่อให้ผลิตภัณฑ์ของบริษัทสามารถสู้กับคู่แข่งขันทั้งตลาดในประเทศและต่างประเทศได้
รวมทั้งมีการส่งเสริมและพัฒนาความรู้ ความชำนาญ
และทักษะในการปฏิบัติงานของพนักงานอย่างต่อเนื่องสม่ำเสมอ
ด้วยการจัดฝึกอบรมภายในและส่งไปรับการฝึกอบรมภายนอก
เพื่อพัฒนาความสามารถในการตอบสนองต่อการปรับองค์กรไปสู่องค์กรแห่งการเรียนรู้
ดูแลและเอาใจใส่พนักงานทุกระดับชั้นให้มีขวัญและกำลังใจในการปฏิบัติงานที่ดี

การจัดหาวัตถุดิบและผู้จำหน่ายวัตถุดิบ

วัตถุดิบหลักที่ใช้ในการผลิต คือยางธรรมชาติเป็นวัตถุดิบหลักสำคัญที่ใช้ในการผลิต โดยบริษัท
ได้ซื้อวัตถุดิบจากบริษัทในกลุ่มโดยมีแหล่งวัตถุดิบที่จังหวัดจันทบุรี และจังหวัดตราด
วัตถุดิบที่ใช้ส่วนใหญ่ ซื้อภายในประเทศและเพื่อจำกัดความหลากหลาย
ซึ่งอาจส่งผลกระทบถึงคุณภาพของผลิตภัณฑ์ จึงได้สั่งซื้อจากบริษัทในกลุ่ม
ทำให้ไม่มีปัญหาทางด้านคุณภาพของวัตถุดิบ
ส่วนทางด้านราคายางพาราเป็นไปตามภาวะความต้องการของตลาดโลก

ปัญหาการขาดแคลนวัตถุดิบ คาดว่าจะไม่เกิดขึ้นง่าย เพราะวัตถุดิบหลักคือยางพารา
เป็นวัตถุดิบที่ผลิตเองภายในประเทศ ซึ่งมีอยู่หลายจังหวัด
และประเทศไทยเป็นประเทศที่ผลิตได้มากที่สุดในโลก
ในขณะเดียวกันประเทศไทยก็มีการขยายพื้นที่ปลูกยางพารา
เป็นไปตามภาวะความต้องการของตลาดโลก

ผลการเปลี่ยนแปลงเทคโนโลยีต่อการใช้วัตถุดิบ
เทคโนโลยี่การผลิตที่ใช้ยางยืดเป็นวัตถุดิบในการผลิตเสื้อผ้า
และสิ่งทอยังไม่มีการเปลี่ยนแปลงที่โดดเด่นเป็นนวัตกรรมใหม่ ซึ่งบริษัทฯ
คาดว่าในอนาคตอันใกล้นี้ไม่มีการเปลี่ยนแปลงเทคโนโลยี จึงไม่มีปัญหาต่อการใช้วัตถุดิบ

สัดส่วนการซื้อวัตถุดิบในประเทศ ปี 2553 เท่ากับ 95.81 %

สัดส่วนการซื้อวัตถุดิบต่างปรเทศ ปี 2553 เท่ากับ 4.19 %

บริษัทฯ ได้เข้าร่วมกับสถาบันพัฒนาอุตสาหกรรมสิ่งทอ
เพื่อพัฒนาผลิตภัณฑ์และกระบวนการผลิตไม่ให้ส่งผลกระทบต่อสิ่งแวดล้อมตามกฎหมายสิ่งแวดล้อมของสหภาพยุโรป
บริษัทฯได้รับการรับรองมาตรฐานระบบการจัดการสิ่งแวดล้อม ISO 14001 Version 2004
ได้เข้าร่วมกิจกรรมกับการนิคมอุตสาหกรรมบางชัน ในวันสิ่งแวดล้อมโลก
เพื่อรณรงค์ปลูกต้นไม้เพื่อสิ่งแวดล้อมที่ดีขึ้น

กิจกรรมการที่เป็นโครงการซึ่งมีวัตถุประสงค์ที่จะแก้ไขปรับปรุงและพัฒนาสิ่งแวดล้อมให้ดีขึ้น คือ

* โครงการควบคุมการฟุ้งกระจายของฝุ่นในกระบวนการผลิตรับเบอร์

* โครงการลดปริมาณน้ำที่สูญเสียจากกระบวนการล้างยาง

* โครงการยืดอายุการใช้น้ำยา Batch off

  (ข). ผลกระทบต่อสิ่งแวดล้อม

กระบวนการผลิตที่อาจมีผลกระทบต่อสิ่งแวดล้อม ได้แก่การกำจัดสิ่งปฏิกูลที่ไม่ใช้แล้ว
ประเภทขยะอันตราย และไม่อันตราย การเกิดน้ำเสีย การสิ้นเปลืองพลังงาน
และทรัพยากรธรรมชาติ ,ฝุ่นละอองที่เกิดในกระบวนการผลิตและไอระเหยจากสารเคมีโทลูอีน
ซึ่งบริษทฯ มีระบบควบคุมและดำเนินการบำบัด
โดยผ่านทางหน่วยงานภายนอกที่ได้รับการรับรองจากทางราชการเป็นผู้ดำเนินการ
เพื่อไม่ให้เกิดผลกระทบต่อสิ่งแวดล้อม

ในเรื่องการดำเนินการเพื่อลดผลกระทบนั้น บริษัทฯ
ได้มีมาตรการในการแก้ไขและป้องกันผลกระทบดังกล่าว
โดยการจัดทำระบบมาตรฐานการจัดการสิ่งแวดล้อม ISO 14001
เพื่อควบคุมกิจกรรมที่อาจก่อให้เกิดผลกระทบต่อสิ่งแวดล้อม เช่น

การกำจัดสิ่งปฏิกูลและวัสดุที่ไม่ใช้แล้ว โดยแยกการกำจัดดังนี้

1.ของเสียประเภทขยะอันตรายได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัด

  2.ของเสียประเภทขยะไม่อันตราย
  ได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัดโดยวิธีฝังกลบ

การบำบัดน้ำเสีย โดยใช้ระบบบำบัดน้ำเสีย แบบ ACTIVATED SLUDGE
และได้มีการควบคุมระบบน้ำทิ้งก่อนที่จะปล่อยออกนอกโรงงาน
ทั้งนี้มีการส่งน้ำไปวิเคราะห์เป็นประจำทุกเดือน เพื่อดำเนินการควบคุมไม่ให้มีค่าเกินมาตรฐาน

การสิ้นเปลืองทรัพยากรธรรมชาติ โดยเข้าร่วมโครงการอนุรักษ์พลังงานกับกรมส่งเสริมอุตสาหกรรม
และสถาบันสิ่งแวดล้อมไทย
ซึ่งทำการจัดตั้งทีมอนุรักษ์พลังงานร่วมกับที่ปรึกษาเพื่อสำรวจและวิเคราะห์หามาตรการต่างๆ
ในการอนุรักษ์พลังงานในโรงงาน

การลดปริมาณการใช้น้ำในกระบวนการล้างยาง ด้วยวิธี Recycle
เพื่อนำน้ำที่กรองแล้วกลับมาใช้อีกครั้ง

การกำจัดฝุ่นที่ฟุ้งกระจายในสถานที่ทำงาน
โดยวิธีการติดตั้งระบบดูดฝุ่นด้วยวิธีการติดตั้งไซโคลนดูดฝุ่น ในจุดที่มีการฟุ้งกระจายของฝุ่นมาก
และเปลี่ยนกระบวนการเทแป้งของเครื่องจักรเป็นระบบปิด
เพื่อควบคุมไม่ให้เกินมาตรฐานที่กฎหมายกำหนด

ไอระเหยจากสารเคมีโทลูอีน
โดยการติดตั้งเครื่องดูดกลิ่นโทลูอีนจากกระบวนการล้างใบมีดและอะไหล่
เพื่อกำจัดไอระเหยและกลิ่นของโทลูอีนภายในสถานที่ที่ปฏิบัติงานไม่ให้เกินมาตรฐานที่กฎหมายกำหนด

ผลการปฏิบัติจริงในระยะ 3 ปีที่ผ่านมา เป็นไปตามที่กฎหมายกำหนด โดยมีค่าใช้จ่ายดังนี้

หน่วย : ล้านบาท ปี 2553 ปี 2552 ปี 2551

- ค่าใช้จ่ายดำเนินการเพื่อลดผลกระทบต่อสิ่งแวดล้อม 0.88 0.72 0.85

บริษัท ไม่มีข้อพิพาท หรือถูกฟ้องร้องเกี่ยวกับสิ่งแวดล้อม

(4) งานที่ยังไม่ส่งมอบ : ไม่มี

 4.1.3 ธุรกิจชิ้นส่วนอิเล็กทรอนิกส์ และคอมพิวเตอร์

  บริษัทหลักประเภทชิ้นส่วนอิเล็กทรอนิกส์

1.  ลักษณะผลิตภัณฑ์หรือบริการ

บริษัทดำเนินธุรกิจเป็นผู้รับจ้างผลิตชิ้นส่วนอิเล็คทรอนิกส์ Hard Disk Drive (HDD)
เพื่อส่งออกภายใต้การผลิตของ บริษัท ยูเนี่ยนเทคโนโลยี่ (2008) จำกัด (มหาชน)

(2) การตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์

บริษัท มีลูกค้าหลักเพียงรายเดียวคือ บริษัท Hitachi Global Storage Technology
(Thailand) จึงทำให้ลูกค้ามีอำนาจต่อรองทางการค้ากับบริษัทได้สูง
โดยบริษัทได้พยายามรักษาลูกค้าปัจจุบันให้ดีที่สุด บริษัทผลิตสินค้าตามที่ลูกค้ากำหนด
โดยลูกค้าเป็นผู้จัดหาช่องทางจำหน่ายไปยังต่างประเทศ

  (ข) สภาพการแข่งขันภายในอุตสาหกรรม

ธุรกิจ Hard Disk Drive (HDD) เป็นธุรกิจที่มีการแข่งขันสูงมากทั้งในด้านราคาและเทคโนโลยี่
โดยมีความเสี่ยงซึ่งเป็นการเปลี่ยนแปลงด้านเทคโนโลยี่ที่มีสาระสำคัญต่อการเป็นผู้รับจ้างประกอบ
HDD กล่าวคือการกำเนิดของ Tablet Computer และการยอมรับการใช้ Solid State Disk
Drive (SSD) เพื่อทดแทนการใช้ HDD ในคอมพิวเตอร์แบบพกพาชนิดต่างๆ อย่างแพร่หลาย
ทั้งนี้ในปี 2553 เป็นเวลาเจรจาต่อสัญญาการรับจ้างประกอบHDD กับลูกค้าที่จะสิ้นสุดลงในปี 2554
โดยลูกค้าได้แสดงความจำนงในการขอเช่าโรงงานที่ศรีราชา
จากการพิจารณาถึงความเสี่ยงดังกล่าวข้างต้น บริษัทฯ
จึงตกลงเปลี่ยนรูปแบบสัญญาจากการรับจ้างผลิตเป็นการให้เช่าทรัพย์สินแก่ลูกค้าโดยมีระยะเวลาให้เช่า
3 ปี และผลตอบแทนที่เหมาะสม

การจัดหาวัตถุดิบและผู้จำหน่ายวัตถุดิบ

เนื่องจากอุตสาหกรรมผลิตชิ้นส่วนอิเล็กทรอนิคส์ คอมพิวเตอร์นี้ ลูกค้าเป็นผู้จัดหาวัตถุดิบให้บริษัทฯ
ทั้งหมด บริษัทฯ จึงไม่มีภาระด้านนี้

(ข). ผลกระทบต่อสิ่งแวดล้อม

บริษัทฯ ได้ดำเนินการประเมินความเสี่ยง และผลกระทบด้านสิ่งแวดล้อม อาชีวอนามัย
และความปลอดภัย อันสืบเนื่องมาจากการดำเนินกิจกรรมการผลิตภายในโรงงาน
โดยมีความเสี่ยงและผลกระทบที่อาจเกิดขึ้นดังนี้

ผลกระทบด้านสิ่งแวดล้อม ได้แก่

1. การปล่อยน้ำเสียลงสู่สิ่งแวดล้อม

2. การปล่อยมลพิษออกสู่บรรยากาศ

3. การเกิดขยะ

4. การใช้ทรัพยากรธรรมชาติ

ผลกระทบด้านชีวอนามัยและความปลอดภัยได้แก่

1. ลักษณะการปฏิบัติงานที่เสี่ยงต่อการบาดเจ็บและเจ็บป่วย

2. สภาพพื้นที่ หรือสิ่งแวดล้อมในการทำงานที่อาจไม่ก่อให้เกิดความปลอดภัย

3. เครื่องจักร เครื่องมือ หรืออุปกรณ์ ที่อาจไม่ก่อให้เกิดความปลอดภัย

ทั้งนี้ บริษัทฯ ได้มีมาตรการป้องกันผลกระทบดังกล่าวมิให้เกิดขึ้นกับพนักงานและสิ่งแวดล้อม
โดยติดตั้งระบบบำบัดน้ำเสีย ระบบเฝ้าติดตาม และระบบตรวจสอบเครื่องมือเครื่องจักรต่างๆ
อย่างสม่ำเสมอ เพื่อควบคุมกิจกรรมที่อาจจะก่อให้เกิดผลกระทบต่อพนักงานหรือสภาพแวดล้อม
ทั้งนี้ทุกระบบเป็นไปตามที่กฎหมายกำหนด

(4) งานที่ยังไม่ส่งมอบ ไม่มี เนื่องจากบริษัทฯ จะผลิตตามคำสั่งซื้อของลูกค้า
และส่งมอบทันทีเมื่อแล้วเสร็จ

ธุรกิจคอมพิวเตอร์

เป็นบริษัทที่ดำเนินธุรกิจด้านคอมพิวเตอร์และเทคโนโลยีสารสนเทศตั้งแต่ปี 2525 ที่อยู่ในระดับต้นๆ
ของประเทศไทย ปัจจุบันมีสินค้าและบริการด้านคอมพิวเตอร์
รวมถึงเทคโนโลยีสารสนเทศที่ครอบคลุมและหลากหลาย
มีการพัฒนาด้านสินค้าและการบริการอย่างต่อเนื่อง เพื่อมุ่งเน้นตอบสนองทุกความต้องการของลูกค้า
ปัจจุบันได้รับการแต่งตั้งเป็นตัวแทนจำหน่ายและผู้จัดจำหน่ายสินค้ารวมถึงบริการด้านต่างๆ
เกี่ยวกับผลิตภัณฑ์คอมพิวเตอร์มากมาย เช่น Hardware , Software จาก IBM เป็นต้น

ผลการดำเนินงานปี 2553

ปี 2553 บริษัทฯ มีรายได้จากการขายเป็นไปตามเป้าหมาย เติบโตกว่าปี 2552 ประมาณ 20%

ถึงแม้ว่าภาวการณ์ทางการเมืองในประเทศไทยยังไม่มีเสถียรภาพเท่าที่ควร
แต่ด้วยการฟื้นตัวทางเศรษฐกิจนอกประเทศ ทำให้ประเทศไทยสามารถส่งออกได้เกินเป้าหมาย
และมีการขยายตัวของเศรษฐกิจในประเทศดีเกินคาด จากการที่หน่วยงานต่างๆ ของบริษัทฯ
ได้เพิ่มขีดความสามารถ การตอบสนองความต้องการของคู่ค้าและลูกค้า ส่งผลให้บริษัทฯ
ได้รับความไว้วางใจจากลูกค้าในการสั่งซื้อสินค้าและบริการจากบริษัทฯ อย่างต่อเนื่อง
และได้รับรางวัลตัวแทนจำหน่ายยอดเยี่ยมจาก IBM, HP, Lenovo ฯลฯ

แนวโน้มสภาวะอุตสาหกรรมและการแข่งขัน

ในปี 2554 แนวโน้มธุรกิจ IT ยังคงมีโอกาสเติบโตต่อเนื่อง
เนื่องจากความจำเป็นในการพัฒนาศักยภาพของธุรกิจ ที่มีการแข่งขันสูงและซับซ้อนมากขึ้น
เทคโนโลยีจึงเป็นส่วนสำคัญของการลงทุนขั้นพื้นฐานและธุรกิจที่มีการเจริญเติบโตที่รวดเร็วก็ต้องมีระบบการควบคุมที่เชื่อถือและตรวจสอบได้

ในปี 2554 บริษัทฯ ยังคงวางนโยบายการใช้จ่ายอย่างมีประสิทธิภาพ เน้นการสนับสนุนบุคลากร
เพิ่มความรู้และขีดความสามารถเพื่อรองรับกับความต้องการที่เพิ่มขึ้นตลอดเวลาของกลุ่มลูกค้า
นอกเหนือจากนั้นบริษัทยังคงลงทุนต่อเนื่องในอุปกรณ์เครื่องมือและเทคโนโลยีใหม่ อาทิเช่น Power
7 จาก IBM Power Systems และการลงทุนเพิ่มเติมในส่วนของ IBM System Storage
ไม่ว่าจะเป็น XIV และ IBM Storewise V7000 ซึ่ง IBM Storewise V7000
เป็นเทคโนโลยีล่าสุดจาก IBM และเป็นเครื่อง DEMO เพียงเครื่องเดียวในประเทศไทย ซึ่งบริษัทฯ
ได้นำมาติดตั้งไว้ใน Business Partner Innovation Center ของบริษัทฯ
เพื่ออำนวยความสะดวกและสนับสนุนการขายให้แก่คู่ค้าและลูกค้า

4.2 ธุรกิจพลังงานไฟฟ้าและธุรกิจอุตสาหกรรมเคมี

ธุรกิจพลังงานไฟฟ้า

1. ลักษณะผลิตภัณฑ์และบริการ

1. การผลิตกระแสไฟฟ้าในประเทศสาธารณรัฐประชาชนจีน ปัจจุบันบริษัทมีการลงทุน
ร่วมกับวิสาหกิจจีนรวม 8 แห่งประกอบด้วยโรงงานผลิตกระแสไฟฟ้าพลังงานความร้อนร่วม
(Cogeneration Power Plant ) ในมณฑลเจียงซู 2 โรงงาน มณฑลเจ้อเจียง 2 โรงงาน
และมณฑลเฮยหลงเจียง 1 โรงงาน สำหรับมณฑลยูนนานมีโรงงานผลิตกระแสไฟฟ้าพลังงานน้ำ 1
โรงงาน และโรงไฟฟ้าพลังงานถ่านหิน 2 โรงงาน

2. การผลิตกระแสไฟฟ้าในประเทศไทย บริษัทมีการลงทุนในโครงการผู้ผลิตไฟฟ้าอิสระ
(Independent Power Producer: IPP)
ผลิตไฟฟ้าและจำหน่ายให้กับการไฟฟ้าฝ่ายผลิตแห่งประเทศไทย (กฟผ.)

2. การจัดหาผลิตภัณฑ์และบริการ

โรงงานผลิตไฟฟ้าพลังงานความร้อนร่วมในประเทศสาธารณรัฐประชาชนจีน
ใช้ถ่านหินเป็นวัตถุดิบหลัก ส่วนใหญ่มาจากภาคเหนือและตะวันออกเฉียงเหนือของประเทศ
มีการทำสัญญาซื้อขายกับเหมืองถ่านหิน
โรงงานผลิตไฟฟ้าพลังงานน้ำในมณฑลยูนนานใช้วิธีผันน้ำจากลำน้ำบนภูเขา
ผ่านอุโมงค์มาสู่เครื่องปั่นไฟฟ้า
ส่วนโรงงานผลิตไฟฟ้าในประเทศไทยใช้ก๊าชธรรมชาติเป็นแหล่งพลังงาน

ผลการดำเนินงานในปี 2553

ธุรกิจผลิตไฟฟ้าในประเทศจีน

เศรษฐกิจของประเทศสาธารณรัฐประชาชนจีน ยังมีการขยายตัวต่อเนื่องจากปีก่อน
แต่รัฐบาลจีนต้องมีมาตรการออกมาหลายประการ
เพื่อเร่งแก้ปัญหาเงินเฟ้อในประเทศที่เพิ่มขึ้นสูงมาก มีการควบคุมราคาไฟฟ้าซึ่งเป็นสาธารณูปโภค
ซึ่งสร้างแรงกดดันให้กับโรงงานผลิตไฟฟ้าพลังงานความร้อน
เพราะราคาถ่านหินซึ่งเป็นต้นทุนที่สำคัญปรับสูงขึ้นตามราคาน้ำมันและปริมาณการใช้ที่เพิ่มขึ้นมากจนต้องมีการนำเข้าถ่านหินจากต่างประเทศ
โรงงานผลิตไฟฟ้าที่บริษัทร่วมทุนเป็นโรงไฟฟ้าพลังงานความร้อนร่วม
ซึ่งนอกจากการผลิตและขายพลังงานไฟฟ้าแล้วยังขายพลังงานความร้อนในรูปของไอน้ำด้วย
ราคาไอน้ำที่โรงงานขายตรงให้กับผู้บริโภคที่ส่วนใหญ่เป็นโรงงานอุตสาหกรรม
สามารถปรับราคาตามต้นทุนได้ ดังนั้นในปีนี้โรงงานที่มีการขายไอน้าได้ในสัดส่วนที่สูง
จึงสามารถทำกำไรได้ ส่วนโรงงานที่มีสัดส่วนการขายไฟฟ้ามาก
แต่การขายไอน้ำมีน้อยมีผลประกอบการที่ลดลง และในปี 2553 บริษัทได้ตัดสินใจขายโรงไฟฟ้า
Zhejiang Jiyang-Union Cogeneration ให้กับผู้ถือหุ้นใหญ่ฝ่ายจีนไป
เนื่องจากอุปสงค์การใช้ไอน้ำของอุตสาหกรรมในพิ้นที่ไม่มีการขยายตัว
สถานที่ตั้งโรงงานทำให้มีค่าใช้จ่ายขนส่งถ่านหินสูง ประกอบกับที่ผ่านมาผลตอบแทนที่ได้รับก็ลดต่ำลง
ทำให้คาดว่าในอนาคตจะไม่สามารถได้รับผลตอบแทนจากเงินลงทุนที่คุ้มค่าได้

บริษัทมีการลงทุนในโรงงานไฟฟ้าพลังน้ำขนาดเล็กผ่านบริษัทย่อยในประเทศสาธารณรัฐประชาชนจีนที่
Pingbian เมืองหงเหอ ตั้งอยู่ทางทิศตะวันตกเฉียงใต้ของมณฑลยูนนาน
ขบวนการผลิตเป็นการผันน้ำจากลำน้ำบนภูเขาผ่านอุโมงค์มาสู่เครื่องปั่นไฟฟ้า
ขณะนี้การก่อสร้างเสร็จสิ้นแล้ว และเปิดดำเนินการเมื่อต้นปี 2553

ธุรกิจผลิตไฟฟ้าในประเทศไทย

บริษัทมีการลงทุนในบริษัท ราชบุรีเพาเวอร์ จำกัด (RPCL)
ซึ่งเป็นโรงไฟฟ้าพลังงานความร้อนร่วมใช้ก๊าซธรรมชาติเป็นเชื้อเพลิง (Natural Gas Fired
Combined-Cycle Power Plant) ตั้งอยู่ที่ตำบลบ้านไร่ อำเภอดำเนินสะดวก จังหวัดราชบุรี
มีทุนจดทะเบียนชำระแล้ว 7,325 ล้านบาท บริษัทมีสัดส่วนการถือหุ้นร้อยละ 10
ในปีนี้สามารถเดินเครื่องได้เติมตามกำลังผลิตในสัญญา มีผลประกอบการเป็นไปตามเป้าหมาย

3. แนวโน้มสภาวะอุตสาหกรรมและสภาพการแข่งขันในอนาคต

ธุรกิจการผลิตไฟฟ้าเป็นสาธารณูปโภคของประเทศ
ปริมาณการผลิตและการขายขึ้นอยู่กับการขยายตัวทางเศรษฐกิจของประเทศ
แนวโน้มของผลประกอบการโรงไฟฟ้าในประเทศจีนอาจได้รับผลกระทบจากนโยบายภาครัฐที่จะพยายามชะลอความร้อนแรงทางเศรษฐกิจ
และนโยบายที่จะลดความกดดันจากปัญหาเงินเฟ้อ
ความไม่สมดุลระหว่างราคาไฟฟ้ากับราคาถ่านหินยังเป็นปัจจัยเสี่ยงอยู่
แต่แนวโน้มความต้องการไอน้ำของลูกค้าในเขตอุตสาหกรรมที่เพิ่มขึ้นก็เป็นปัจจัยบวกที่จะช่วยลดผลกระทบลง
ในปี 2553 โรงงานไฟฟ้า Yunnan Energy Luliang-Union Power Co.,Ltd.
ในมณฑลยูนนานกำลังทำการปรับเปลี่ยนเครื่องจักรมาเป็นการผลิตแบบพลังงานความร้อนร่วมเช่นเดียวกับโรงไฟฟ้าในมณฑลเจ้อเจียงและเจียงซู
เนื่องจากมีโรงงานอุตสาหกรรมย้ายมาอยู่ในบริเวณใกล้เคียง มีความต้องการไอน้ำในการผลิต
รัฐบาลท้องถิ่นสนับสนุนให้มาใช้ไอน้ำของโรงไฟฟ้า เนื่องจากไม่ต้องการให้แต่ละโรงงานมี Boiler
เอง ซึ่งจะเป็นการเพิ่มมลภาวะทางอากาศให้กับท้องถิ่นหากโครงการสำเร็จผล
โรงไฟฟ้านี้จะเป็นโรงไฟฟ้าพลังงานความร้อนร่วมแห่งแรกของมณฑลยูนนาน
ซึ่งจะมีส่วนร่วมในการพัฒนาเศรษฐกิจ และลดมลภาวะของท้องถิ่น

ธุรกิจอุตสาหกรรมเคมี

1. ลักษณะผลิตภัณฑ์และบริการ

บริษัทมีการลงทุนในอุตสาหกรรมเคมี 2 บริษัท คือ

1. บริษัท Yixing-Union Biochemical Co.,Ltd. ตั้งอยู่ที่เมือง Yixing มณฑลเจียงซู
ก่อตั้งเมื่อปี พ.ศ.2543 ทำการผลิตกรดมะนาว (Citric Acid) ซึ่งใช้ในอุตสาหกรรมเคมี
เครื่องสำอาง ยา และอุตสาหกรรมอาหาร มีกำลังการผลิตในปัจจุบัน 50,000 ตันต่อปี

2. บริษัท Taixing Union Zond Chemical Co., Ltd. ตั้งอยู่ที่เมือง Taixing
มณฑลเจียงซู ก่อตั้งเมื่อปี พ.ศ.2550 ทำการผลิต Phthalic Anhydride (PA)
ซึ่งเป็นสารเคมีใช้เป็นตัวเติมแต่งในพลาสติก (Plasticizer) และอุตสาหกรรมสี
มีกำลังการผลิตในปัจจุบัน 55,000 ตันต่อปี

2. การจัดหาผลิตภัณฑ์และบริการ

การผลิต Citric Acid เป็นอุตสาหกรรมเคมีประเภท Agrochemical Industry
ใช้วัตถุดิบจากผลผลิตทางการเกษตร คือ ข้าวโพด
ซึ่งเป็นธัญพืชที่มีแหล่งเพาะปลูกอยู่ในตอนบนของประเทศจีน
ผลผลิตเปลี่ยนแปรไปตามฤดูกาลและสภาพดินฟ้าอากาศ

การผลิต Phthalic Anhydride เป็นอุตสาหกรรมเคมีประเภท Petrochemical Industry
ใช้ Ortho-Xylene เป็นวัตถุดิบ ซึ่งเป็นสารเคมีที่ได้จากขบวนการกลั่นแยกน้ำมันดิบ
ส่วนใหญ่จัดหาจากในประเทศ

ผลการดำเนินงานในปี 2553 และแนวโน้มอุตสาหกรรม และการแข่งขัน

ผลจากสภาพอากาศแปรปรวนในประเทศจีน ซึ่งมีทั้งภัยแล้งและอุทกภัยในหลายพื้นที่
ทำให้ผลผลิตข้าวโพดลดลงมาก ประกอบกับอุปสงค์ข้าวโพดเพื่อนำไปใช้ผลิตและกลั่น Alcohol
ขยายตัวมากขึ้น ทำให้ราคาข้าวโพดปรับสูงขึ้น กดดันให้ต้นทุนสูงขึ้น
ขณะที่ราคาขายขยับตัวขึ้นได้ไม่มากทำให้ผลกำไรในปี 2553 ลดลงเมื่อเทียบกับปีก่อน
ทางโรงงานกำลังทำการวิจัยและพัฒนาเพื่อปรับปรุงเครื่องจักรให้สามารถใช้กับวัตถุดิบอื่นทดแทนได้ด้วย
เช่น มันสำปะหลัง และหัวบุก เป็นต้น

โรงงาน Taixing ซึ่งเดินเครื่องผลิตไปแล้วตั้งแต่ปลายปี 2552 ยังมีต้นทุนที่สูงอยู่
ทั้งต้นทุนวัตถุดิบที่ปรับราคาตามราคาน้ำมัน และต้นทุนดำเนินการ การขยายกำลังการผลิตเพิ่มอีก
55,000 ตัน จะเริ่มดำเนินการในปี 2554 ซึ่งคาดว่าเมื่อดำเนินการเสร็จ
จะช่วยทำให้ต้นทุนเฉลี่ยลดลง และมีผลประกอบการที่ดีขึ้น

4.3 กลุ่มการลงทุนและอื่นๆ

ลักษณะของเงินลงทุน ส่วนใหญ่เป็นการลงทุนในบริษัทในกลุ่มที่ผลิตสินค้าซึ่งอยู่ในประเทศไทย
และลงทุนในโครงการที่ประเทศจีน ซึ่งเป็นธุรกิจผลิตกระแสไฟฟ้าพลังความร้อนร่วม
และธุรกิจผลิตกรดมะนาว ซึ่งได้เปิดเผยข้อมูลข้างต้นไว้แล้ว นอกจากนี้
มีการลงทุนในธุรกิจโรงงานผลิตพรมรถยนต์ โรงงานเคมีและธุรกิจอสังหาริมทรัพย์ในประเทศจีน
และยังมีเงินลงทุนในบริษัทอื่นๆ โดยคำนึงถึงปัจจัยพื้นฐานของหลักทรัพย์นั้นๆ เป็นเกณฑ์
ประกอบกับผลตอบแทนจากการลงทุนด้วย
เนื่องจากเงินลงทุนเป็นประเภทธุรกิจที่ไม่มีการผลิตและไม่ต้องอาศัยการตลาดและการแข่งขัน
หรือจัดหาวัตถุดิบแต่อย่างใด นอกจากแหล่งเงินลงทุนที่มาจากทุนจดทะเบียน กำไรสะสม
และแหล่งเงินกู้เท่านั้น บริษัทจึงไม่มีข้อมูลเปิดเผยในเรื่องการผลิต การตลาด
และการแข่งขันในธุรกิจการลงทุน